
  jegyzőkönyvvezető
Meghívott vendégek:-
Olajos Mihály polgármester: Tisztelettel köszöntöm a mai rendkívüli ülésen megjelent képviselő-társaimat. Megállapítom a határozatképességet, négy képviselő van jelen. Felkérem a jegyzőkönyv vezetésére Ékes-Tornyi Edina köztisztviselő asszonyt. A meghívó és az előterjesztés minden képviselő részére kiküldésre került. Indítványozom, hogy a 2. napirendi pont, mely a Szervezeti és Működési Szabályzat módosításának előterjesztése lenne, az egyebek megtárgyalása után kerüljön napirendre, mivel elég kevés számban van jelen a testület. Tóthné Gara Márta alpolgármester jelezte, hogy késve fog megérkezni, és szeretne részt venni a napirenden szereplő témák megvitatásában. Az általam beterjesztett sorrendben a napirend elfogadását javaslom. Kézfelnyújtással jelezzenek, amennyiben egyetértenek a napirenddel.
A döntéshozatalban résztvevők száma:   4 fő

A Képviselő-testület 4 igen szavazattal a következő határozatot hozta:
112/2014. (XI.21.)Önk. számú
HATÁROZAT
Szentpéterszeg Község Önkormányzat Képviselő-testülete a meghívóban szereplő napirendi pontokat az alábbiak szerint fogadja el.

 Napirendi pontok: 





  1./
Tájékoztató az előző képviselő-testületi ülés óta eltelt időszakról
            Előadó: Olajos Mihály polgármester 

  2./
A Szociális Bizottság tagjainak megválasztása
          


Előadó: Olajos Mihály polgármester
   3./     Egyebek 
  4./
A Szentpéterszeg Községi Önkormányzat Képviselő-testületének 
           Szervezeti és Működési Szabályzatáról szóló 8/2013.(V.27.)  

           rendelet felülvizsgálata

Előadó: Olajos Mihály polgármester
  Zárt ülés

 1./        Bursa Hungarica Ösztöndíj pályázatok elbírálása

Előadó: Olajos Mihály polgármester
  2./       A szociális célú tűzifa kérelmek elbírálása
Előadó: Olajos Mihály polgármester

1. napirendi pont: Tájékoztató az előző testületi ülés óta eltelt időszakról
Olajos Mihály polgármester: Az előző ülést követően 2014. 11. 07-én került megrendezésre az Idősek Napja, mely esemény megszervezéséhez a helyben működő szociális intézmények, szolgáltatók is támogatást biztosítottak az önkormányzat számára. 90 fő idős személy vett részt a köszöntésen, és a környező településről vendég csoportok léptek fel. Az általános iskola és az óvoda is színvonalas műsorral készült. A sportpálya öntözőrendszerének kiépítése megtörtént. A pálya beöntözését kipróbálták, jól működik, és a jövő héten fog elkezdődni a kerítés felújítása, kiépítése. A villamos energia vételezésére a közös közbeszerzés lezárult. Január 01. napjától egy budapesti cég JAS Kft. nyerte el a szolgáltatás jogát 13, 64 Ft áron. A szociális célú tűzifa szállítását még nem kezdte meg az erdészet. Tegnap volt a belügyminisztériumban tájékoztató, melyen jó példát felsoroló beszámolókat tartottak. Szó volt arról is, hogy a jövő évben 280 milliárd forintot különítenek el a közfoglalkoztatásra. Szigorítják a feltételeket, és inkább helyi és egyéb értékteremtő programokat támogatnak. A mi értékteremtő asztalos és kőműves programjaink folytatódnak. Más rendkívüli eseményről nem tudok beszámolni. Kérdés, hozzászólás, van-e az Önök részéről? Amennyiben nincs, kérem szavazzanak arról, hogy elfogadják-e az elmúlt időszak tájékoztatóját?
A döntéshozatalban résztvevők száma: 4 fő

A Képviselő-testület 4 igen szavazattal a tájékoztatót elfogadta.

2. napirendi pont: Szociális Bizottság tagjainak megválasztása
Olajos Mihály polgármester: A napirendi pont megvitatása véleményem szerint akkor lenne aktuális, ha az SZMSZ-t már megalkottuk. Kérem a jelenlévőket, hogy vegyük fontolóra azt, hogy az egyebek megtárgyalásával folytassuk az ülést, és a Szociális Bizottság tagjainak megválasztását az SZMSZ megvitatása után tárgyaljuk meg. Az alpolgármester asszony ígérete szerint eljön. Van-e az indítványom ellen kifogás? Amennyiben egyetértenek a javaslattal, kérem kézfelnyújtással jelezzék. 
A döntéshozatalban résztvevők száma: 4 fő

A Képviselő-testület 4 igen szavazattal a következő határozatot hozta:

113/2014. (XI.21.)Önk. számú

HATÁROZAT
Szentpéterszeg Község Önkormányzatának Képviselő-testülete úgy határoz, hogy az egyebek megtárgyalásával folytatja az ülést, és a Szociális Bizottság tagjainak megválasztását a későbbiekben, a Szervezeti és Működési Szabályzat módosításának megtárgyalása után vitatja meg.
Felelős: Olajos Mihály polgármester

Határidő: azonnal
3. Napirendi pont: Egyebek
Olajos Mihály polgármester: Először is az Ügyrendi Összeférhetetlenségi és Vagyonnyilatkozatokat Vizsgáló Bizottság elnökének átadom a szót.
Tornyi Lajos képviselő: A Bizottság részéről tájékoztatom a megjelenteket, hogy a vagyonnyilatkozatokat, és a szükséges hozzátartozói nyilatkozatokat minden képviselő és családtagja időben leadta, és mindenki teljes joggal vehet részt a testület munkájában. A jegyző asszony tájékoztatása szerint pedig mindnyájan maradéktalanul eleget tettünk a köztartozásmentes adózói adatbázisba való felvételének igazolásával. Mindenki folytathatja a képviselői munkáját. Köszönöm a szót, és mindenkinek jó munkát kívánok. 
Megérkezett Tóthné Gara Márta alpolgármester 
Olajos Mihály polgármester: Tóthné Gara Márta alpolgármester megjelenésével 5 fővel vagyunk jelen a döntéshozatalban. Tájékoztatom Önöket arról, hogy a Szentpéterszegi Tűzoltó Egyesület elnöke szóban keresett meg bennünket egy rendezvényre való eljutásuk miatt. Szükségük lenne a 9 személyes buszra a kb 120 km-re lévő Szentjobb település megközelítéséhez. Az ottani önkéntes szervezet meghívásának tennének eleget, melyet engedélyeztem.
Kovács Imre képviselő: Kérdéseim lennének az Isuzu busz eladásáról, az Ady E. utcai főzőkonyha üzemeléséről, és az óvodavezetői pótlékról.

Olajos Mihály polgármester: Akkor válaszolnék az első két kérdésre. Busz eladása, hirdetése még mindig folyamatos. Hét millió forint + áfa az ára, de nincs azóta sem érdeklődő. A konyhát továbbra sem működteti a Gondoskodó Szolgálat. A felszólításunkat átvették, melyben a bérleti díjak rendezését kértük. Az óvodavezető bérezését már elfogadtuk a köznevelési törvény által behatárolt minimum összeggel.
Dr. Karancsi-Vámosi Margit jegyző: 63.300.-Ft összegszerűen, ez a minimum. 
Olajos Mihály polgármester: A főzőkonyha működtetéséhez ragaszkodtunk mindannyian, viszont az ingatlan bérleti díjait nem fizetik. Az idősek és fogyatékos személyek nappali intézményét továbbra is működtetik, fizetik a bérleti díjat is. Az étkeztetést is biztosítják, máshonnan szállítják az ebédet. A feladatellátási szerződésben foglaltaknak eleget tesznek. A bérleti szerződések felmondhatóak, viszont teljesen el kellene válnia az útjainknak egymástól. Most olyan információim vannak, hogy a dolgozókat egy újabb cég venné át, és Debrecenben alkalmaznák őket. 
Kovács Imre képviselő: Fel kellene venni velük a kapcsolatot.

Harasztosi Gyula képviselő: Reagálniuk kellene a bérleti díj fizetés felszólítására.
Olajos Mihály polgármester: A legtisztább megoldásnak tartom, hogy együttműködés hiánya miatt felmondjuk a szerződést. 
Kovács Imre képviselő: Én is így látom. Szűcs Kornél kilépése óta nem úgy mennek a dolgok. Normális szervezetet kell keresni, aki hajlandó a konyhát is működtetni és a szociális feladatat is ellátni.

Olajos Mihály polgármester: Először tőlük váljanak el az útjaink. Azért nehéz a felmondás, mert a feladatellátási szerződésben foglaltakat nem szegték meg. A feladatot is el kellene venni tőlük. 

Harasztosi Gyula képviselő: Várjuk meg mit  reagálnak a felszólításra.

4. napirendi pont: Szentpéterszeg Községi Önkormányzat Képviselő-testületének 

                                Szervezeti és Működési Szabályzatáról szóló 8/2013.(V.27.) 



        rendeletének felülvizsgálata
Olajos Mihály polgármester: Előző ülésen arról döntöttünk, hogy Szociális Bizottságot szeretnénk létrehozni, ezért ennek megfelelően elhalasztottuk a napirendi pont megtárgyalását. A napirendi pont előterjesztéséhez kapcsolódóan van –e kérdésük, hozzászólásuk a jelenlévőknek? 
Harasztosi Gyula képviselő: Jelezni szeretném, hogy az új képviselőknek könnyebb lett volna a régi szabályzattal együtt eligazodni az előterjesztésen. Az új módosított SZMSZ-t egybe szeretném látni a régivel. SZMSZ-t lehet változtatni bármikor?
Dr. Karancsi-Vámosi Margit jegyző: Természetesen az elfogadott változatot egységes szerkezetben minden képviselő részére kiküldjük majd. Igen a változtatásra van lehetőség. A képviselőknek rendeletalkotási joga van.
Kovács Imre képviselő: Hogyan képzelik el a szankciót?
Olajos Mihály polgármester: Az előterjesztésben leírtak szerint. Figyelmeztetés, teremből való kiküldés, pénzbírság. Becsületsértő megjegyzéseknek nincs helye itt ezen a fórumon. Folyamatos zavarás, közbeszólás, megjegyzés ne legyen. Ezek elvárható dolgok. 
Kovács Imre képviselő: Szószerinti jegyzőkönyvet kérek a következőre. Egyetértek vele, hogy normális körülmények között kell folyni a testületi ülésnek. Viszont ez így szabályozatlan, jobban le kellene szabályozni. Egy diktatúra alakulhat ki. Te bármelyik képviselőt diktatórikusan, aki nem tetszik, rosszul lép fel figyelmeztetheted, kiküldheted. Ezennel a munkáját megakadályozhatod annak a képviselőnek, akit azért küldtek ide, hogy a falut képviselje. Arról nem beszélve, hogy amik voltak viták az előző ciklusban minden egyes alkalommal azokat is te gerjesztetted. Amikor a képviselő más álláspontot képviselt te azonnal személyeskedésnek mondtad, őrá mutogattál. Te majd akkor, ezentúl bárkit kiküldhetsz, és kitilthatsz és lebunkózhatsz büntetlenül bárkit. Fordítva is kellene működnie. Amennyiben a polgármester úr is lehülyézett valakit, nem egy képviselőt, márpedig ez elő is fordult. Ha valaki tiszteletlenül ül, akkor szankciót alkalmazhatsz. Én ezt úgy tudom alkalmazni, hogy a jelenlévő képviselők többsége megszavazza akkor arra képviselőre szankció háruljon. Nem szabad itt még ellent sem mondani. Nem kell rá minősített többség, csak a jelenlévők többsége.
Olajos Mihály polgármester: A képviselők minősített többségének jóváhagyása kell a szankcionáláshoz.
Dr. Karancsi-Vámosi Margit jegyző: A 19. §-ban az ülésvezető jogköréről van szó. Ezt eddig is tartalmazta az SZMSZ. Most a tiszteletdíj csökkentése került be az előterjesztésbe, ezzel egészülne ki a 19 §. 
Harasztosi Gyula képviselő: Minősített többséggel lehet a képviselő tiszteletdíjának a 10 %-os csökkentését, bírságolását bevezetni. Ez van az előterjesztésben. 

Kovács Imre képviselő: Újra szószerinti jegyzőkönyv lenne, mivel erre lehetőséget ad az SZMSZ. A polgármesternek elborulhat az agya, lebunkózhatod a képviselőt. Engem ugyan nem bunkóztál le, de Erikát lebunkóztad. Engem lehülyéztél több esetben. Jegyzőkönyv van róla, hangfelvétel van róla. Nem csak ott kezdődik a tiszteletlenség, feszültségkeltés hanem most is megpróbálsz itten bedöngölni bennünket a sárba. Nem kell egymást minősíteni. Döntéseket hozni. Nem fér bele az én elképzelésembe bármelyik képviselő szankcionálása. Erről ennyit szeretnék. A tájékoztatóhoz ez is hozzátartozott volna, nem csak odabiggyeszteni. Nem lettünk megfelelően tájékoztatva. 
Dr. Karancsi-Vámosi Margit jegyző: Az előterjesztés tájékoztató részében minden pontot érintettem. Az előterjesztés megfelelő a napirendi ponthoz. 
Olajos Mihály polgármester: Úgy látom nincs több hozzászólás, ezért szavazhatunk az előterjesztett rendelet elfogadásáról. Kérem szavazzunk arról, hogy az előterjesztett Szervezeti és Működési Szabályzatról szóló rendelet tervezetet el kívánják-e fogadni.
A döntéshozatalban résztvevők száma: 5 fő

A Képviselő-testület 4 igen szavazattal, egy ellenszavazat (Kovács Imre) mellett a következő rendelet alkotja:
Szentpéterszeg Község Önkormányzata

16/2014. (XI.21.) önkormányzati rendelete
Szentpéterszeg Községi Önkormányzat Képviselő – testületének Szervezeti és Működési Szabályzatáról szóló 8/2013. (V.27.) rendelete módosításáról

Szentpéterszeg Község Önkormányzatának Képviselő-testülete az Alaptörvény 32. cikk (1)               bekezdésének a) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a következőket rendeli el:

1. §

Szentpéterszeg Községi Önkormányzat Képviselő – testületének Szervezeti és Működési Szabályzatáról szóló 8/2013. (V.27.) rendelete (a továbbiakban: Rendelet) 5. § (3) bekezdése helyébe a következő rendelkezés lép:

„(3) Az alakuló ülést a választást követő 15 napon belül össze kell hívni. Az ülést a megválasztott polgármester hívja össze és vezeti. Az alakuló ülésen a képviselők, majd a polgármester esküt tesznek.”

2. §

A Rendelet 18. § (1) bekezdése helyébe a következő rendelkezés lép:

„(1) A Képviselő-testület ülését a polgármester, akadályoztatása esetén az alpolgármester hívja össze és vezeti. A polgármesteri és alpolgármesteri tisztség egyidejű betöltetlensége, a polgármester, alpolgármester egyidejű akadályoztatása esetén az ülést az Ügyrendi, Összeférhetetlenségi és Vagyonnyilatkozatokat Vizsgáló Bizottság elnöke hívja össze és vezeti.”

3. §

A Rendelet 19. § - a a következő (4) bekezdéssel egészül ki:

„(4) Ha a levezető elnök ugyanazon képviselőtől az (1) bekezdés a) – c) pontjaiban foglalt rendzavarás miatt ugyanazon ülésen egy alkalommal már megvonta a szót, vagy a képviselőt ugyanazon ülésen egy alkalommal már rendreutasította, a képviselő ismételt rendzavarása esetén indítványozhatja az érintett tárgyhavi bruttó alapdíjának 10 %-os csökkentését. Az indítványról a képviselő – testület vita nélkül minősített többséggel dönt.”

4. §

A Rendelet 35. § (2) bekezdése helyébe a következő rendelkezés lép:

„(2) A jegyző gondoskodik 

a) a rendelet kihirdetéséről a rendelet egy példányának a Hencidai Közös Önkormányzati Hivatal Szentpéterszegi Kirendeltsége 4121 Szentpéterszeg, Kossuth u. 45. szám alatti hirdetőtábláján történő kihelyezésével,

b) a rendelet közléséről a rendelet egy példányának a Faluház és Könyvtárba való megküldésével, az önkormányzat honlapján történő megjelentetésével.”

5. §

A Rendelet 36. § (2) bekezdés helyébe a következő rendelkezés lép:

„(2) Az önkormányzati képviselő a képviselő-testület ülésén írásban indokolással ellátva kezdeményezheti rendelet megalkotását vagy határozat meghozatalát. A rendelet megalkotására vonatkozó kezdeményezést a képviselő – testület határozatban fogadja el, melyben meghatározza a rendelet – tervezetet előterjesztő és az előkészítésért felelős személyt, a rendelet – tervezet benyújtásának határidejét.”

6. §

A Rendelet 37. § helyébe a következő rendelkezés lép:

„37. § (1) Az önkormányzati képviselő a Hivatal tanácskozó termét annak tárgyalások céljára szolgáló funkciója mellett, mint a képviselői feladatok ellátását biztosító helyiséget igénybe veheti.

(2) Az önkormányzati képviselő a képviselői munkához szükséges tájékoztatást a már befejezett és a folyamatban lévő ügyekről a polgármestertől igényelheti.

(3) A legfeljebb 5 oldalnyi terjedelmű iratokról a képviselő másolatot kérhet, ettől nagyobb oldalszámú anyagot betekintésre igényelhet a polgármester útján.

(4) Közérdekű ügyben kezdeményezheti a polgármester intézkedését, amelyre annak harminc napon belül érdemi választ kell adni.”  

7. §

A Rendelet 43. § (1) bekezdése a következő 2. ponttal egészül ki:

„2. Szociális Bizottság 3 fővel, amelyből mind a három fő képviselő – testületi tag.”

8. §
A Rendelet 2. melléklet j) pontja a következő mondattal egészül ki:

„ – állandó jelleggel képviseli az önkormányzatot a részvényesi jogok gyakorlása során a Hajdú – Bihari Önkormányzatok Vízmű Zrt közgyűlésein.”

9. §

A Rendelet 3. melléklete helyébe az e rendelet 1. melléklete lép.

10. §
A Rendelet 3/a melléklete a következő 2. ponttal egészül ki:

„2.  Szociális Bizottság

· ellátja az önkormányzat szociális rendeletében meghatározott feladatokat,

· véleményezi a képviselő – testület hatáskörébe tartozó kérelmeket, azokkal kapcsolatban javaslatokat tesz,

· ellátja azokat a feladatokat, amelyeket a képviselő – testületi döntés vagy jogszabály a bizottság hatáskörébe utal.”
11. §

A Rendelet 1. számú függeléke helyébe az e rendelet 1. függeléke lép.
12. §
 Ez a rendelet a kihirdetését követő napon lép hatályba.

Szentpéterszeg, 2014. november 21.

             Olajos Mihály


          Dr. Karancsi – Vámosi Margit

             polgármester




       jegyző                  

A rendelet 2014. 11. 21. napján a hivatal hirdetőtáblájára kihelyezéssel kihirdetésre került.


                                                                                              Dr. Karancsi-Vámosi Margit







                       jegyző 
1. melléklet a 16/2014. (XI. 21.) önkormányzati rendelethez
                                                                                                                   „ 3. melléklet

Ügyrendi, Összeférhetetlenségi és Vagyonnyilatkozatokat Vizsgáló Bizottság

Elnöke:  Tornyi Lajos

Tagjai:   Harasztosi Gyula Imre

                Balogh Gyula

Szociális Bizottság

Elnöke:   

Tagjai:    

„
1. függelék a 16/2014. (XI. 21.) önkormányzati rendelethez
                                                                                                                 „ 1. függelék

Települési képviselők névsora

                             Név                                                                     Lakcím

1. Olajos Mihály polgármester


Szentpéterszeg, Somogyi B. u. 14. szám
2. Tóthné Gara Márta alpolgármester

Szentpéterszeg, Kiss E. u. 5. szám
3. Balogh Gyula




Szentpéterszeg, Alkotmány u. 13. szám
4. Harasztosi Gyula Imre


Szentpéterszeg, Szabadság u. 17. szám
5. Kovács Imre




Szentpéterszeg, Kossuth u. 79. szám
6. Szabó László




Szentpéterszeg, Kisfaludy u. 10. szám
7. Tornyi Lajos




Szentpéterszeg, Kossuth u. 74. szám”
Zárt ülés következik

5. napirendi pont: Szociális Bizottság tagjainak megválasztása
Olajos Mihály polgármester: A szociális célú tüzelőanyag kérelmek megtárgyalásánál egy olyan javaslat érkezett Tornyi Lajos részéről, hogy a Szociális bizottság elnökét és tagjait meg lehetne választani, ezért tértünk vissza a nyílt üléshez. Szabó László jelenlétével immár 6 fő képviselő van jelen. A döntéshozatalban hat fő vesz részt. 2014. 11. 05-ei ülésünkön döntöttünk arról, hogy egy három tagú, kizárólag képviselőkből álló Szociális Bizottságot állítunk fel. A beterjesztett SZMSZ módosítást a mai ülésen minősített többséggel elfogadtuk, ebben a módosításban a Szociális Bizottság felállítására vonatkozóan is döntés született. A bizottság tagjainak megválasztásához majdnem teljes létszámban vagyunk itt, és a tagok személyére vonatkozó indítványomat elő fogom terjeszteni. Egy olyan személy nincs itt, akit javasolnék tagnak.  Harasztosi Gyula, Balogh Gyula és Szabó László lenne a három bizottsági tag az elképzelésem szerint. Balogh Gyula képviselővel nem sikerült telefonon beszélnem, így javaslom a Szociális Bizottsági elnöknek Harasztosi Gyula képviselőt, tagnak Kovács Imre és Szabó László képviselőket.  Amennyiben egyetértenek a javaslattal, kérem kézfelnyújtással jelezzék. 

A döntéshozatalban résztvevők száma: 6 fő

A Képviselő-testület 4 igen szavazattal és 2 fő tartózkodása mellett ( Harasztosi Gyula, Kovács Imre) a következő határozatot hozta:

115/2014. (XI.21.)Önk. számú

HATÁROZAT
Szentpéterszeg Község Önkormányzatának Képviselő – testülete a Magyarország helyi önkormányzatairól szóló 2011. évi CLXXXIX. törvény 43. § (3) bekezdése alapján a Szociális Bizottság elnökévé Harasztosi Gyula képviselőt, és Kovács Imre képviselőt, Szabó László képviselőt tagjaivá megválasztja.

Felelős: Olajos Mihály polgármester

Határidő: azonnal
Kovács Imre települési képviselő részéről döntést nem igénylő tájékoztatáskérés hangzott még el a Hajdú-Bihari Önkormányzatok Vízmű Zrt-nél bekövetkezett személyi változásokkal kapcsolatosan, illetve a 2014. 12. 03-án Debrecenben megrendezésre kerülő képviselők képzésére jelentkező 6 fő képviselő megvitatta a képzésre való eljutást.
Olajos Mihály: Amennyiben nincs több megbeszélni való a mai képviselő-testületi ülést bezárom. 
K.m.f.



Olajos Mihály



             Dr. Karancsi-Vámosi Margit


 polgármester



                           jegyző 

